b"\n_START_ARTICLE_\nJungermanniopsida\n_START_SECTION_\nDescripci\xc3\xb3\n_START_PARAGRAPH_\nCom la resta de les hep\xc3\xa0tiques no tenen teixit conductor, la fase dominant \xc3\xa9s la de gamet\xc3\xb2fit, mentre que l'espor\xc3\xb2fit \xc3\xa9s un estadi curt i dep\xc3\xa9n totalment del gamet\xc3\xb2fit.  El seu tret m\xc3\xa9s caracter\xc3\xadstic \xc3\xa9s la c\xc3\xa0psula de l'espor\xc3\xb2fit que s'obre en 4 valves i est\xc3\xa0 sostinguda al capdamunt d'una seta llarga, transl\xc3\xbacida i ef\xc3\xadmera. La c\xc3\xa0psula a m\xc3\xa9s de generar espores, desenvolupa el\xc3\xa0ters, c\xc3\xa8l\xc2\xb7lules est\xc3\xa8rils, allargades i amb engruiximents a la paret cel\xc2\xb7lular. Aquestes c\xc3\xa8l\xc2\xb7lues tenen la funci\xc3\xb3 de facilitar la dispersi\xc3\xb3 de les espores gr\xc3\xa0cies a moviments higrosc\xc3\xb2pics._NEWLINE_El gamet\xc3\xb2fit de les Jungermanni\xc3\xb2psides \xc3\xa9s de color verd, t\xc3\xa9 un creixement prostrat i ramificaci\xc3\xb3 dicot\xc3\xb2mica. Pot ser tal\xc2\xb7l\xc3\xb3s, sobretot en la subclasse Metzgeriidae, o b\xc3\xa9 foli\xc3\xb3s com els t\xc3\xa0xons de la subclasse Jungermanniopsidae. Les esp\xc3\xa8cies folioses presenten fil\xc2\xb7lidis disposats en dos files sense nervi. El rizoide \xc3\xa9s unicel\xc2\xb7lular i nom\xc3\xa9s t\xc3\xa9 funcions de subjecci\xc3\xb3. Les c\xc3\xa8l\xc2\xb7lules del gamet\xc3\xb2fit sempre contenen un nombre constant en funci\xc3\xb3 de l'esp\xc3\xa8cie de cossos oli\xc3\xadfers que desprenen tarpens que fan una olor caracter\xc3\xadstica. La seva reproducci\xc3\xb3 pot ser tamb\xc3\xa9 asexual per prop\xc3\xa0guls.\n_START_SECTION_\nDistribuci\xc3\xb3 i Ecologia\n_START_PARAGRAPH_\nS\xc3\xb3n esp\xc3\xa8cies abundants en ambients molt humits i/o freds. Poden viure sobre diferents substrats com humus, escor\xc3\xa7a d'arbre o roques. A la pen\xc3\xadnsula Ib\xc3\xa8rica hi ha citades unes 223 esp\xc3\xa8cies de les 352 presents a Europa."